ประกาศกรมการขนส่งทางบก เรื่อง กำหนดระบบการทำงาน ประสิทธิภาพการทำงาน การติดตั้ง และจำนวน ของอุปกรณ์ส่องสว่างที่อาจมีและใช้สำหรับรถเป็นการเพิ่มเติม พ.ศ. 2552

ประกาศกรมการขนส่งทางบก
ประกาศกรมการขนส่งทางบก
เรื่อง
กำหนดระบบการทำงาน ประสิทธิภาพการทำงาน การติดตั้ง และจำนวน
ของอุปกรณ์ส่องสว่างที่อาจมีและใช้สำหรับรถเป็นการเพิ่มเติม
พ.ศ.
๒๕๕๒[๑]
 

อาศัยอำนาจตามความในข้อ ๑๐ และข้อ ๑๑
แห่งกฎกระทรวงกำหนดส่วนควบและเครื่องอุปกรณ์สำหรับรถ พ.ศ. ๒๕๕๑
ออกตามความในพระราชบัญญัติรถยนต์ พ.ศ. ๒๕๒๒ กรมการขนส่งทางบกประกาศกำหนดระบบการทำงาน
ประสิทธิภาพการทำงาน
การติดตั้งและจำนวนของอุปกรณ์ส่องสว่างที่อาจมีและใช้สำหรับรถเป็นการเพิ่มเติม
ดังนี้

ข้อ ๑
รถยนต์รับจ้างระหว่างจังหวัด
รถยนต์รับจ้าง รถยนต์สี่ล้อเล็กรับจ้าง รถยนต์บริการและรถยนต์ส่วนบุคคล
อาจมีและใช้อุปกรณ์ส่องสว่างและอุปกรณ์แสงสัญญาณ ดังต่อไปนี้
(๑) โคมไฟตัดหมอกด้านหน้า แสงขาวหรือเหลืองอ่อน
มีทิศทางส่องสว่างไปด้านหน้า จำนวน ๒ ดวง ติดที่หน้ารถข้างซ้ายและขวา
สูงจากพื้นราบไม่น้อยกว่า ๒๕ เซนติเมตร แต่ไม่เกิน ๘๐ เซนติเมตร
แต่ต้องไม่สูงกว่าขอบบนสุดของโคมไฟแสงพุ่งต่ำ ห่างจากด้านข้างริมสุดของรถ ไม่เกิน
๔๐ เซนติเมตร
โคมไฟตัดหมอกด้านหน้าต้องให้แสงสว่างได้เฉพาะในขณะที่โคมไฟแสดงตำแหน่งด้านหน้าโคมไฟแสดงตำแหน่งด้านท้าย
โคมไฟข้างรถ โคมไฟแสดงความกว้างและความสูงของรถ และโคมไฟส่องแผ่นป้ายทะเบียนด้านท้ายให้แสงสว่างพร้อมกันเท่านั้น
และต้องมีระบบควบคุมที่แยกจากโคมไฟแสงพุ่งไกลหรือโคมไฟแสงพุ่งต่ำ
(๒) โคมไฟตัดหมอกด้านท้าย แสงสีแดง
มีทิศทางส่องสว่างไปด้านหลังจำนวน ๑ ดวง หรือ ๒ ดวง กรณีมีจำนวน ๑ ดวง
ให้ติดข้างเดียวกันกับที่นั่งคนขับรถแต่ต้องไม่เกินแนวกึ่งกลางท้ายรถ กรณีมีจำนวน
๒ ดวง ติดที่ท้ายรถข้างซ้ายและขวา โคมไฟตัดหมอกทุกดวงสูงจากพื้นราบ ไม่น้อยกว่า ๒๕
เซนติเมตร แต่ไม่เกิน ๑.๒๐ เมตร และต้องห่างจากโคมไฟหยุดเกินกว่า ๑๐ เซนติเมตร
โคมไฟตัดหมอกด้านท้ายจะให้แสงสว่างได้เฉพาะในขณะที่โคมไฟแสงพุ่งไกล
โคมไฟแสงพุ่งต่ำ หรือโคมไฟตัดหมอกด้านหน้าให้แสงสว่างพร้อมกันเท่านั้น
และต้องสามารถปิดการใช้งานได้อย่างอิสระจากโคมไฟอื่น

ข้อ ๒
โคมไฟตัดหมอกด้านหน้าหรือโคมไฟตัดหมอกด้านท้ายที่มีจำนวน
๒ ดวง ให้ติดตั้งในระดับเดียวกันและสมมาตรกันในแต่ละด้าน โดยมีคุณลักษณะ โครงสร้าง
รูปทรงของแต่ละโคมไฟ ที่แสดงสีของแสงและการมองเห็นเช่นเดียวกัน ทั้งนี้
แสงที่เปล่งออกมาต้องไม่รบกวนคนขับรถอื่น

ทั้งนี้ ตั้งแต่บัดนี้เป็นต้นไป


ประกาศ
ณ วันที่ ๑๗ มิถุนายน พ.ศ. ๒๕๕๒
ชัยรัตน์
สงวนชื่อ
อธิบดีกรมการขนส่งทางบก




















ปริยานุช/ผู้จัดทำ
๑๘
สิงหาคม ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๑๑๑ ง/หน้า ๔๗/๑๐ สิงหาคม ๒๕๕๒